Ir-Regolament tal-Kummissjoni (KE) Nru 332/2004
tas-26 ta' Frar 2004
li jidderoga, b'effett mill-2004, mir-Regolament (KE) Nru 1432/94 li jistipula r-regoli dettaljati għall-applikazzjoni fis-settur tal-laħam tal-majjal ta' l-arrangamenti ta' l-importazzjoni stipulati fir-Regolament tal-Kunsill (KE) Nru 774/94 li jniedi u jistipula għall-amministrazzjoni ta' ċerti kwoti fit-tariffi Komunitarji għall-laħam tal-majjal u ċerti prodotti agrikoli oħra
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitá Ewropea,
Wara li kkunsidrat ir-Regolament tal-Kunsill (KEE) Nru 2759/75 tad-29 t'Ottubru 1975 dwar l-organizzazzjoni komuni tas-suq tal-laħam tal-majjal [1], u partikolarment l-Artikoli 8(2) u 11(1) u t-tieni paragrafu ta' l-Artikolu 22 tiegħu,
Wara li kkunsidrat ir-Regolament tal-Kunsill (KE) Nru 774/94 tad-29 ta' Marzu 1994 li jniedi u jipprovdi għall-amministrazzjoni ta' ċerti kwoti fit-tariffi Komunitarji għaċ-ċanga ta' l-iprem kwalità, għal-laħam tal-majjal, għal-laħam tat-tjur, il-qamħ u l-meslin, u n-nuħħala, x-xarps u r-residwi l-oħra [2], u partikolarment l-Artikolu 7 tiegħu,
Billi:
(1) L-adeżjoni tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovenja u s-Slovakkja fl-Unjoni Ewropea mill-1 ta' Mejju ta' l-2004 għandha tgħin lil dawn il-pajjiżi li jikkwalifikaw ghall-kwoti ta' tariffi għal-laħam tal-majjal stipulati fir-Regolament (KE) Nru 774/94 b'kondizzjonijiet ekwi meta mqabbla ma' dawk applikabbli għall-Istati Membri attwali. L-operaturi ekonomiċi f'dawn il-pajjiżi għandhom għalhekk jingħataw il-possibbiltà li jipparteċipaw f'dawn il-kwoti mid-data ta' l-adeżjoni tagħhom.
(2) Sabiex ma jinħoloqx tfixkil fis-suq qabel u wara l-1 ta' Mejju 2004, il-kalendarju tal-porzjonijiet stipulati għall-2004 mir-Regolament tal-Kummissjoni (KE) Nru 1432/94 [3] irid jinbidel u t-tqassim tal-kwantitajiet aġġustat mingħajr ma' jinbidlu l-kwantitajiet totali stipulati fir-Regolament (KE) Nru 774/94. Id-data ta' skadenza mogħtija għad-dħul tal-applikazzjonijiet għandha tiġi emendata wkoll.
(3) Huwa għalhekk neċessarju, għall-2004, illi jsiru emendamenti u aġġustamenti għall-miżuri stabbiliti fl-Artikoli 2 u 4(1) tar-Regolament (KE) Nru 1432/94.
(4) Il-miżuri stipulati minn dan ir-Regolament jaqblu ma' l-opinjoni tal-Kumitat tal-ġestjoni tal-Laħam tal-Majjal,
ADOTTAT DAN IR-REGOLAMENT:
Artikolu 1
1. B'deroga għall-Artikolu 2 tar-Regolament (KE) Nru 1432/94, għall-perjodu mill-1 t'April sat-30 ta' Ġunju 2004, il-kwoti għandhom jiġu distribwiti kif ġej:
(a) 8 % matul il-perjodu mill-1 sat-30 ta' April 2004;
(b) 17 % matul il-perjodu mill-1 ta' Mejju sat-30 ta' Ġunju 2004.
2. B'deroga għall-Artikolu 4(1) tar-Regolament (KE) Nru 1432/94, għall-perjodu mill-1 ta' Mejju sat-30 ta' Ġunju 2004, l-applikazzjonijiet għal-liċenzi għandhom jidħlu matul l-ewwel sebat ijiem ta' Mejju.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu jibqa' fis-seħħ mill-1 ta' April sat 30 ta' Ġunju 2004.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-26 ta' Frar 2004.